text: Lærere betaler prisen for VUC's ledelsessvigt
  01 september 2018 kl. 09.30
  Det er uacceptabelt, at lærerne betaler prisen for ledelsessvigt, mener fagforening. Ny direktør hæfter sig ved, at der er færre fyringer end frygtet.
  Her i weekenden får lærere fra VUC Syd travlt med at kigge efter andre job, da de fredag fik en fyreseddel i hånden. Det får nu deres fagforening, Gymnasieskolernes Lærerforening, til at gå ind i sagen.
  - Det er uacceptabelt, at lærere afskediges og dermed skal betale prisen for ledelsessvigt på VUC Syd, mener formand for Gymnasieskolernes Lærerforening, Annette Nordstrøm Hansen. 
  Ifølge JydskeVestkysten er der tale om 22 lærere, der har fået en fyreseddel.
  Annette Nordstrøm Hansen, formand, Gymnasieskolernes Lærerforening.: "Det er en yderst principiel sag for os, og vi vil forfølge den retsligt."
  Lærerne bør ikke betale prisen
  Ifølge Gymnasieskolernes Lærerforening, GL, afskediges lærerne med den begrundelse, at de ikke har pædagogikum. Men når en skole ansætter lærere uden pædagogikum, er skolen forpligtet til at give lærerne pædagogikumuddannelsen. Det har ledelsen på VUC Syd ikke gjort.
  - Det er en yderst principiel sag for os, og vi vil forfølge den retsligt. Skolen har ikke levet op til sin forpligtelse, og nu fyres en del af lærerne. Vi er enige i, at lærerne skal opfylde de faglige og pædagogiske krav, men det er ikke lærerne, der skal betale prisen for ledelsessvigt, siger formand for GL Annette Nordstrøm Hansen.
  Ministeriet har fejlet
  Formanden kritiserer også Undervisningsministeriet for ikke at have opfyldt sin tilsynspligt og for nu at kræve, at VUC Syd med et trylleslag skal sikre, at lærerne har de rette kompetencer.
  Gymnasieskolernes Lærerforening har sammen med lederforeningen Danske HF & VUC anmodet ministeriet om at give VUC Syd tre år fremfor et år til at rette op på lærernes kompetencer, som VUC Syd selv havde anmodet om. Dette har Undervisningsministeriet afvist. 
  Fåmælt direktør
  VUC Syd's direktør, Asbjørn Nielsen, henviser til, at det er en verserende sag. Derfor har han kun sparsomme kommentarer til TV SYD.
  Asbjørn Nielsen, direktør for VUC Syd. : "Jeg er tilfreds med, at vi har formået at nedbringe antallet af fyringer."
  - Gymnasieskolernes Lærerforening er jo sat i verden for at passe på deres medlemmer, så det ser jeg ikke noget odiøst i. Jeg er tilfreds med, at vi har formået at nedbringe antallet af fyringer fra det, der oprindeligt var lagt op til, siger Asbjørn Nielsen, som har været direktør siden maj i år.
  
  